Document ID: 32007R0342

KOMISIJAS REGULA (EK) Nr. 342/2007
(2007. gada 29. marts),
ar ko groza Regulu (EK) Nr. 489/2005 attiecībā uz intervences centru noteikšanu un to, kā intervences aģentūras pārņem nelobītus rīsus, saistībā ar Bulgārijas un Rumānijas pievienošanos Eiropas Savienībai
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2003. gada 29. septembra Regulu (EK) Nr. 1785/2003 par rīsu tirgus kopīgo organizāciju (1), un jo īpaši tās 6. panta 3. punktu un 7. panta 5. punktu,
tā kā:
(1)
Regulas (EK) Nr. 1785/2003 6. panta 2. punktā paredzēts, ka Komisija pēc apspriešanās ar dalībvalstīm nosaka to intervences centru sarakstu, kas pārņem nelobītus rīsus. Šis saraksts ir iekļauts I pielikumā Komisijas 2005. gada 29. marta Regulai (EK) Nr. 489/2005, ar ko nosaka piemērošanas kārtību Padomes Regulai (EK) Nr. 1785/2003 attiecībā uz intervences centru noteikšanu un to, kā intervences aģentūras pārņem nelobītus rīsus (2). Pēc Bulgārijas un Rumānijas pievienošanās Eiropas Savienībai 2007. gada 1. janvārī ir jānosaka intervences centri šajās jaunajās dalībvalstīs un tie jāiekļauj minētajā sarakstā.
(2)
Ar Regulas (EK) Nr. 1785/2003 7. panta 1. punktu ir noteikts, ka rīsu daudzums, ko var iepirkt intervences aģentūras visā Kopienā, ir 75 000 tonnu. Lai vienmērīgi sadalītu šo daudzumu, ar Regulu (EK) Nr. 489/2005 tika noteikti daudzumi pa ražotājām dalībvalstīm, ņemot vērā valsts pamatplatības, kas noteiktas ar Padomes 2003. gada 29. septembra Regulu (EK) Nr. 1782/2003, ar ko izveido kopīgus tiešā atbalsta shēmu noteikumus saskaņā ar kopējo lauksaimniecības politiku un izveido dažas atbalsta shēmas lauksaimniekiem (3), un minētās regulas VII pielikumā sniegtos datus par vidējo ražu. Pēc Bulgārijas un Rumānijas pievienošanās ir jāpārskata šis sadalījums pa ražotājām dalībvalstīm, piemērojot tādus pašus sadalījuma kritērijus, kas ir izmantoti, pieņemot Regulu (EK) Nr. 489/2005, bet ņemot vērā Bulgārijas un Rumānijas valsts pamatplatības.
(3)
Tādēļ attiecīgi jāgroza Regula (EK) Nr. 489/2005.
(4)
Šajā regulā paredzētie pasākumi ir saskaņā ar Labības pārvaldības komitejas atzinumu,
IR PIEŅĒMUSI ŠO REGULU.
1. pants
Regulu (EK) Nr. 489/2005 groza šādi.
1)
Regulas I pielikumu groza saskaņā ar šīs regulas pielikumu.
2)
Regulas V pielikumu aizstāj ar šās regulas II pielikuma tekstu.
2. pants
Šī regula stājas spēkā dienā, kad to publicē Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2007. gada 29. martā

Labels: 2
17
3
6
18
15